text: Lilly bliver aldrig for gammel til gymnastik
  01 juli 2017 kl. 19.51
  Selvom Lilly Pedersen er fyldt 80 år, kan hun ikke slippe gymnastikken. I år er det niende gang hun er med til landsstævne.
  Vejlenseren Lilly Pedersen har været gymnastikinstruktør i mere end 40 år, og i år står hun i spidsen for seniorholdet fra Sydøstjylland.
  - Det betyder enormt meget. Det er hele mit liv jo, siger hun til TV SYD.
   Og hendes passion for gymnastikken imponerer da også de andre pensionister i slænget.
  - Hun er meget inspirerende, og man kan ikke lade være med at blive glad.  Hun er vidunderlig, selvom hun er ved at være en ældre pige, siger Elly Iversen og Irma Ravn om deres holdleder.
  Lilly Pedersen har deltaget i landsstævnet ni gange, og lørdag skulle hun og de andre seniorer fra holdet vise, hvad de har øvet sig på hele foråret.
  Men for Lilly Pedersen er det langt fra den sidste gymnastikopvisning, hun skal lave.
  - Det er pragtfuldt, og jeg håber, at jeg kan blive ved mange år endnu, siger hun til TV SYD.
  
  